เซียนหุ้นนั่งทอล์ก
วันเสาร์ที่ 4 พ.ย.ที่ผ่านมา มีงานสัมมนาหุ้นไตรมาส 4 ที่ตลาดหลักทรัพย์ฯ จัดโดย “ข้าวหุ้นธุรกิจ” ตลาดหลักทรัพย์ฯ และ mai
7 พ.ย. 2560

ลูบคมตลาดทุน : ธนะชัย ณ นคร
วันเสาร์ที่ 4 พ.ย.ที่ผ่านมา
มีงานสัมมนาหุ้นไตรมาส 4 ที่ตลาดหลักทรัพย์ฯ จัดโดย “ข้าวหุ้นธุรกิจ” ตลาดหลักทรัพย์ฯ และ mai
งานถูกแบ่งออกเป็น 2 ช่วงครับ
ช่วงแรกเป็นของกลุ่มผู้บริหารบริษัทจดทะเบียน
และช่วงที่ 2 คือ “Talk หมู่ภาษาเซียนหุ้น”
มีเซียนหุ้นร่วมนั่งทอล์ก คือ “เสี่ยป๋อง” วัชระ แก้วสว่าง และ “พีรเจต สุวรรณนภาศรี”
ส่วนอีกคนที่นั่งร่วมพูดคุยด้วยคือ “เทิดศักดิ์ ทวีธีระธรรม” นักวิเคราะห์รุ่นเก๋าจาก บล.เอเซีย พลัส (ASP)
นักลงทุนหลายคนอาจฟังมาบ้างแล้ว
แต่ผมจะนำมาสรุปใจความสำคัญกันอีกครั้ง
เริ่มจากเสี่ยป๋องกันก่อนเลย
เสี่ยป๋องยังคงมองตลาดหุ้นไทยเชิงบวก ในทางสัญญาณเทคนิคดัชนียังคงมีโอกาสปรับขึ้นไปได้ แต่ระหว่างทางจะมีการ “ปรับฐาน” บ้าง
ในด้านพื้นฐานของบริษัทจดทะเบียน (บจ.) ก็ถือว่าพอไปได้
มีการยกตัวอย่างหุ้นขนาดใหญ่ๆ ด้วยว่า ค่าพี/อี ยังต่ำ แต่นักลงทุนอาจยังไม่ค่อย(ลงทุน)เล่น
และมักจะไปเล่นหุ้นพี/อีสูงๆ
และนั่นทำให้ดัชนีวิ่งไปได้ไม่ไกลนัก
เสี่ยป๋องยืนยันว่า ตัวเขานั้นไม่ได้ดูแค่สัญญาณทางเทคนิค
แต่ต้องรู้ทางด้านพื้นฐานของหุ้นตัวนั้นๆ ด้วย นักวิเคราะห์ให้ราคาเป้าหมายไว้เท่าไหร่ และต้องดูตัวเลข P/BV ด้วยว่าอยู่ที่เท่าไหร่
ไม่เช่นนั้นแล้วเขาก็จะไม่สามารถสร้างผลตอบแทนที่ดีได้
เสี่ยป๋องยอมรับว่ายังถือหุ้น IVL ไว้อยู่ หลังจากที่เข้าไปลงทุนตั้งแต่ปลายปี 59
แต่หุ้นบางตัว เมื่อราคาขึ้นมาแล้ว ก็อาจมีการขายทำกำไรออกไปบ้าง
“ผมเป็นนักลงทุน ไม่ได้เป็นมูลนิธิ” เสี่ยป๋อง กล่าว
ส่วนเทคนิคการเลือกหุ้นนั้น ก็จะเลือกเป็นรายตัวล้อไปกับแนวโน้มในปัจจุบัน และนโยบายที่สำคัญของภาครัฐ หรือสลับตัวเล่นกันไปตามสถานการณ์
และปัจจุบันมีหุ้นอยู่ในพอร์ตประมาณ 6 ตัว
หุ้นส่วนใหญ่จะอยู่ในกลุ่ม SET50 และมีค่าพี/อีไม่เกิน 10 เท่า
มีการพูดถึงเรื่องหุ้นรับเหมาด้วยครับ
เสี่ยป๋องบอกว่า ในปีที่แล้ว (2559) เข้าไปลงทุนไว้ แต่ก็โดนเหมาจ่าย หรือจ่ายรอบวงไปเยอะ
แต่เสี่ยป๋องก็แบบมีนัยว่า หุ้นรับเหมาไม่ใช่ว่าไม่ดี แต่สำหรับตัวเขานั้นมันเล่นยาก โดยเฉพาะหุ้นรับเหมาตัวใหญ่ๆ
มีอยู่ช่วงหนึ่งที่พิธีกรถามหุ้นกลุ่มสื่อสารกับคุณเทิดศักดิ์
ก่อนที่จะมีเสียงแซวจากเสี่ยป๋องมาแบบขำๆ ว่า อะไรนะ “หุ้นสุสาน” เหรอ (หัวเราะกันทั้งหอประชุม)
คำถามนี้ คุณเทิดศักดิ์ บอกว่า หุ้นสื่อสานส่วนใหญ่อยู่ในช่วงของการลงทุน (ค่อนข้างมาก) และดูเหมือนว่าเขายังไม่ค่อยแนะนำหุ้นในกลุ่มนี้มากนัก
มาถึง พีรเจต สุวรรณนภาศรี
บุคคลนี้เป็นทั้งนักลงทุนรายใหญ่ และผู้บริหารบริษัทจดทะเบียน
ความเห็นส่วนตัวของเขายังมองหุ้นไทยเป็นเชิงบวกเช่นกันครับ
แต่ในช่วงต้นปี 61 อาจจะมีสะดุดบ้าง
พร้อมกับบอกว่าแนวทางลงทุนของตัวเองว่าจะมี “หุ้นใหญ่” ไว้ในพอร์ตบ้าง ต่างจากก่อนหน้านี้ที่จะเลือกหุ้นขนาดกลาง และพี/อีสูง มองดู Growth ในอนาคต
หุ้นตัวที่เลือกเล่น จากเดิมที่ดูมาร์เก็ตแคประดับ 4 พันล้านบาท
ก็ขยับขึ้นมาเป็น  1-2 หมื่นล้านบาท
มีมุมมอน่าสนใจคำว่าทุนเทิรน์อะราวด์จากเขาด้วย
พีรเจตบอกว่า คำว่าหุ้น “เทิร์นอะราวด์” ต้องดูว่าเป็นยกลุ่มผู้บริหารชุดใหม่หรือเปล่า
หากยังเป็นชุดเก่า ก็ไม่รู้ว่าจะเทิร์นอะราวด์ยังไง
ดังนั้นการเลือกหุ้นก็ต้องดูผู้บริหารเข้ามาประกอบด้วย
ส่วนวิธีการเล่นหุ้นก็จะดูทั้ง “พื้นฐาน” และ “เทคนิค” และช่วงนี้ชอบหุ้นนิคมอุตสาหกรรม เพราะมีแนวโน้มที่ดี
พิธีกรถามว่า พอจะพูดได้ไหมว่าตัวไหน
ก่อนที่จะมีคำตอบออกมาว่า “หุ้นที่ไม่มีวันตาย”
และคุณเทิดศักดิ์ (ที่สามารถพูดตัวหุ้นได้) ก็เข้ามาช่วยบอกว่า คือหุ้น  AMATA
พีรเจตบอกว่า ส่วนตัวนั้นหุ้นที่เขาไม่ชอบคือกลุ่มเหล็ก
และอสังหาริมทรัพย์